El valencià Joan Mahiques Climent guanya el XXII Premi de Poesia Vicent Andrés Estellés de Burjassot
2025-07-24

El XXII Premi de Poesia Vicent Andrés Estellés de Burjassot ha sigut, en 2023, per al poeta valencià Joan Mahiques Climent, pel seu poemari Enllà, enlloc. Així ho ha comunicat i publicat en el Portal de Transparència l’Ajuntament de Burjassot, mentre que l’alcalde, Rafa García, comunicava la notícia al guanyador del certamen, en el matí d’ahir (27-12-2023)

Joan Mahiques Climent (Gandia, 1978) és doctor per la Universitat de Barcelona i exercix com a professor de l’àrea de Filologia Catalana a la Universitat Jaume I de Castelló. És membre de l’Institut Interuniversitari de Filologia Valenciana (IIFV) i s’ha dedicat sobretot a l’estudi i edició de la literatura catalana des de l’època dels trobadors fins al Barroc. Ha publicat el poemari Ha passat un estranger (2005). A més, figura en l’antologia Pedra foguera. En 2016, va publicar l’estudi Els morts agraïts, un estudi de la idea de la reversibilitat de favors entre vius i morts, en el context de la literatura catalana. En 2021, va resultar guanyador del Premi València de Poesia en valencià amb l’obra Entre dues clarors, publicada per Edicions Bromera.

El jurat del XXII Premi de Poesia VAE ha hagut de deliberar entre les set obres presentades i ha estat conformat per la poeta Àngels Gregori Parra i pels poetes Adrià Targa Ramos i Joan Carles González Pujalte, els tres guanyadors del certamen literari en edicions anteriors. La cita literària en honor a Estellés va nàixer en 1993, com a iniciativa de l’Ajuntament de Burjassot per a honrar la memòria del gran poeta, l’any de la seua mort i, en l’actualitat, està dotat amb 9.000 euros.